**У С Т А В**

**НА НАРОДНО ЧИТАЛИЩЕ ,,ХРИСТО БОТЕВ - 1940 г.” гр. ГЛАВИНИЦА**

**ул. ,, ВИТОША “ № 43;** [E-mail-](mailto:E-mail-nch.chernik@abv.bg)**nchhristobotev@abv.bg**

**І. ГЛАВА ПЪРВА. ОБЩИ ПОЛОЖЕНИЯ.**

Чл.1. С този устав се урежда учредяването, устройството, управлението, дейността, имуществото, финансирането, издръжката и прекратяването на Народно читалище ,,Христо Ботев -1940г.”,

гр. Главиница.

Чл. 2. (1) Народно читалище ,,Христо Ботев – 1940 г.” гр.Главиница е традиционно самоуправляващо се културно – просветно сдружение на жителите от гр.Главиница, което изпълнява и държавни културно-просветни задачи. В неговата дейност могат да участват всички физически лица без ограничения и без оглед на възраст, пол, политически и религиозни възгледи, и етническо самосъзнание.

(2)Читалището е юридическо лице с нестопанска цел с наименование ,,Христо Ботев - 1940 г.” То е създадено и функционира на основание на Закона за народните читалища, Закона за юридическите лица с нестопанска цел и този устав.

(3)Народно читалище ,, Христо Ботев - 1940 г.” има за седалище гр.Главиница община Главиница, където се намира и адреса на управлението му: обл. СИЛИСТРА, община Главиница, гр.Главиница, ул.,, Витоша”.№ 43.

Чл. 3. (1) Целта на читалището е да задоволява потребностите на местното население, свързани със:

1. развитие и обогатяване на културния живот, социалната и образователна дейност в

гр. Главиница;

2. запазване на обичаите и традициите на българския народ;

3. разширяване на знанията на гражданите и приобщаването им към ценностите и постиженията на науката, изкуството и културата;

4. възпитаване и утвърждаване на националното самосъзнание;

5. осигуряване на достъп до информация;

(2) **За постигане на целта по ал.1, читалището извършва следните основни дейности:**

1. урежда и поддържа библиотека, читалня, фото-, фоно-, филмо- и / или видеотека;

2. създава и поддържа електронни информационни мрежи;

3. предоставя компютърни и интернет услуги на населението;

4. развива и подпомага любителското художествено творчество;

5. организира школи, кръжоци, курсове, клубове, кино и видеопоказ, празненства, концерти, чествания и младежки дейности;

6. събира и разпространява знания за родния край;

7. създава, съхранява и популяризира музейни и други сбирки, съгласно Закона за културното наследство;

8. извършва допълнителни дейности и услуги, свързани с предмета на основната му дейност, които не противоречат на Закона за народните читалища, Закона за юридическите лица с нестопанска цел и този устав, като използва приходите от тях за постигане на определените в устава му цели. НАРОДНО ЧИТАЛИЩЕ ,, Христо Ботев- 1940 г.” гр. Главиница **не разпределя печалба!**

9. НАРОДНО ЧИТАЛИЩЕ ,, Христо Ботев – 1940 г.” гр.Главиница може да участва в читалищни сдружения за постигане на целите, които си е поставило.

**ІІ. ГЛАВА ВТОРА. УЧРЕДЯВАНЕ /ПРЕОБРАЗУВАНЕ/.**

**Чл. 4.** (1) Читалище могат да учредят /преобразуват/ най-малко 50 дееспособни физически лица за селата или 150 дееспособни физически лица за градовете, които вземат решение на учредително събрание.

(2) Учредителното събрание приема устава на читалището и избира неговите органи. Уставът урежда:

1. наименованието;

2. седалището;

3. целите;

4. източниците на финансиране;

5. органите на управление и контрол, техните правомощия, начина на избирането им, реда за свикването им и за вземане на решения;

6. начина за приемане на членове и прекратяване на членството, както и реда за определяне на членския внос.

**Чл. 5.** (1)Читалището придобива качеството на юридическо лице с вписването му в регистъра на организациите с нестопанска цел на окръжния съд, в чийто район е седалището на читалището.

(2) Вписването на читалищата в регистъра на окръжния съд се извършва без такси по писмена молба от настоятелството, към която се прилагат:

1. протоколът от учредителното събрание;

2. уставът на читалището, подписан от учредителите;

3. нотариално заверен образец от подписа на лицето, представляващо читалището, и валидният печат на читалището.

(3) В регистъра се вписват:

1. наименованието и седалището на читалището и източникът на първоначалното му финансиране;

2. уставът;

3.имената на членовете на настоятелството и на проверителната комисия на читалището;

4. името и длъжността на лицето, което представлява читалището;

5. настъпилите промени по т.1 – 4.

(4) Всяка промяна в обстоятелствата по ал.3 трябва да бъде заявена в 14-дневен срок от възникването й.

**ІІІ. ГЛАВА ТРЕТА. ЧЛЕНСТВО В ЧИТАЛИЩЕТО.**

**Чл. 6.** Членството в читалището е свободно за всички дееспособни граждани без ограничения, щом те работят за постигане на целите на читалището и защитават неговите интереси.

**Чл. 7.** (1) Членовете на читалището са: индивидуални, колективни и почетни.

(2) Индивидуалните членове на читалището са български граждани. Те са действителни и спомагателни:

1. Действителни индивидуални членове на читалището могат да бъдат всички дееспособни, непоставени под запрещение лица навършили 18 години, които участват в дейността на читалището, редовно плащат членски внос, определен с решение на Общото събрание и имат право да избират и да бъдат избирани в неговите органи.

2. Спомагателни индивидуални членове на читалището са всички дееспособни, непоставени под запрещение лица, които не са навършили 18 години и работят за постигане на целите на читалището. Те могат да бъдат освободени от плащането на членския внос или да го заплащат в намалени размери, съобразно решенията на настоятелството. Спомагателните индивидуални членове на читалището нямат право да избират и да бъдат избирани в органите на ръководството на читалището. Те имат право на съвещателен глас.

(3) Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в общото събрание. Колективни членове могат да бъдат: професионални организации; стопански организации; търговски дружества; кооперации и сдружения; културно-просветни и любителски клубове и творчески колективи.

(4) Почетни членове могат да бъдат български и чужди граждани с изключителни заслуги за читалището.

**Чл. 8.** (1) Кандидатите за действителни индивидуални членове подават писмено заявление до настоятелството на читалището, с което декларират, че желаят да станат членове на читалището, че познават и приемат устава на читалището и ще работят за постигане на неговите цели.

(2) Кандидатурите се гласуват на заседание на настоятелството. На члена на читалището се издават съответните документи за членство.

(3) Приетият за действителен член на читалището плаща членския си внос по ред определен от настоятелството.

**Чл. 9.** При условията на чл. 11, ал. 3 от Закона за народните читалища, в читалището могат да членуват колективни членове. Те се приемат по писмено заявление на упълномощен предсавител на кандидатите за колективно членство и имат право на един глас.

**Чл. 10.** Колективни членове могат да бъдат:

1. професионални организации;

2. стопански организации;

3. търговски дружества;

4. кооперации и сдружения;

5. културно-просветни и любителски клубове и творчески колективи.

**Чл. 11.** (1) Лицата, които имат особени заслуги към читалището се обявяват за почетни членове по решение на Общото събрание, по предложение на настоятелството или от членовете на читалището.

(2) На лицата по предходния член настоятелството издава съответните удостоверения.

**Чл. 12.** (1) Членовете на читалището имат право да:

1. участват в управлението на читалището

2. получават улеснен достъп до всички читалищни форми на дейност и прояви по ред определен от настоятелството;

3. ползват с предимство културно - просветните форми на читалището;

4. получават всякаква информация относно дейността на читалището и упражняват контрол върху нея.

(2) Членовете на читалището са длъжни:

1. да спазват устава на читалището и решенията на неговите членове;

2. да плащат лично членския си внос;

3. да участват в дейността на читалището;

4. да опазват имуществото и доброто име на читалището, както и да не уронват неговия престиж.

**Чл. 13.** (1) Членството в читалището може да се прекрати с решение на общото събрание, взето с ¾ мнозинство от общия брой на членовете в същото, когато член на читалището нарушава грубо настоящия устав и решенията на органите на Народно Читалище „ Христо Ботев - 1940 г.”, или работи срещу неговите цели и интереси и му е причинил значителни вреди.

(2) Членството се прекратява и на основание отпадане:

1. при невнасяне на членски внос;

2. при неучастие в три последователни заседания на Общото събрание;

3. при системно неизпълнение на задължението за участие в дейността на читалището

4. по желание на самия член с писмено заявление до настоятелството, както и при прекратяване или преобразуване на колективен член.

**ІV. ГЛАВА ЧЕТВЪРТА. ОРГАНИ НА УПРАВЛЕНИЕ НА ЧИТАЛИЩЕТО.**

**Чл. 14.**  Органи на читалището са общото събрание, настоятелството и проверителната комисия.

**Чл. 15.** (1) Върховен орган на читалището е общото събрание.

(2) Общото събрание на читалището се състои от всички членове на читалището, имащи право на глас.

**Чл. 16.** (1) Общото събрание:

1. изменя и допълва устава;

2. избира и освобождава членовете на настоятелството, проверителната комисия и председателя;

3. приема вътрешните актове, необходими за организацията на дейността на читалището;

4. изключва членове на читалището;

5. определя основни насоки на дейността на читалището;

6. взема решение за членуване или за прекратяване на членството в читалищно сдружение;

7. приема бюджета на читалището;

8. приема годишния отчет до 30 март на следващата година;

9. определя размера на членския внос;

10. отменя решения на органи на читалището;

11. взема решения за откриване на клонове на читалището след съгласуване с общината;

12. взема решение за прекратяване на читалището;

13. взема решение за отнасяне до съда на незаконосъобразни действия на ръководството или отделни читалищни членове.

14. взема решения за участие на читалището в читалищни сдружения.

(2) Решенията на общото събрание се вземат с явно гласуване и са задължителни за другите органи на читалището.

**Чл. 17.** (1) Редовно общо събрание на читалището се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание, до15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.

(2) Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други общодостъпни места в населеното място, трябва да бъде залепена покана за събранието.

(3) Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

(4) Решенията по чл.16, ал.1, т.1, 4, 10, 11 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

(5) Две трети от членовете на общото събрание на народното читалище могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

**Чл. 18.** (1) Изпълнителен орган на читалището е **настоятелството**, което се състои от седем членове, избрани за срок до 3 години. Същите не трябва да имат роднински връзки по права и съребрена линия до четвърта степен.

(2) Настоятелството:

1. свиква общото събрание;

2. осигурява изпълнението на решенията на общото събрание;

3. подготвя и внася в общото събрание проект за бюджет на читалището и утвърждава щата му;

4. подготвя и внася в общото събрание отчет за дейността на читалището;

5. назначава секретаря на читалището и утвърждава длъжностната му характеристика.

(3) Настоятелството взема решение с мнозинство повече от половината от ченовете си.То само определя реда на своята работа.

**Чл. 19.** (1) Председателят на читалището е член на настоятелството и се избира от общото събрание за срок до 3 години.

(2) Председателят:

1.организира дейността на читалището съобразно закона, устава и решенията на общото

събрание;

2.представлява читалището;

3.свиква и ръководи заседанията на настоятелството и председателства общото събрание;

4.отчита дейността си пред настоятелството;

5.сключва и прекратява трудовите договори със служителите съобразно бюджета на

читалището въз основа решение на настоятелството.

**Чл. 20.** (1)Секретарят на читалището:

1.организира изпълнението на решенията на настоятелството, включително решенията за изпълнението на бюджета;

2. организира текущата основна и допълнителна дейност;

3. отговаря за работата на щатния и хонорувания персонал;

4. представлява читалището заедно и поотделно с председателя.

(2) Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

**Чл. 21.** (1) Проверителната комисия се състои най-малко от трима членове, избрани за срок до 3

години.

(2) Членове на проверителната комисия не могат да бъдат лица, които са в трудово-правни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

(3) Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

(4) При констатирани нарушения проверителната комисия уведомява общото събрание на читалището, а при данни за извършено престъпление – и органите на прокуратурата.

**Чл. 22.** Не могат да бъдат избирани за членове на настоятелството и на проверителната комисия, и за секретари, лица които са осъждани на лишаване от свобода за умишлени престъпления от общ характер.

**Чл. 23.** (1) Членовете на настоятелството, включително председателят и секретарят, подават декларации за липса на конфликт на интереси и че не са „свързани лица” по смисъла на § 1 от ДР на Закона за предотвратяване и разкриване на конфликт на интереси, по реда и при условията на същия.

(2) Декларациите се обявяват на интернет страницата на читалището.

**V. ГЛАВА ПЕТА. ИМУЩЕСТВО И ФИНАНСИРАНЕ НА ЧИТАЛИЩЕТО.**

**Чл. 24.** Имуществото на читалището се състои от право на собственост и от други вещни права, вземания, ценни книжа, други права и задължения.

**Чл. 25.** Читалището набира средства от следните източници:

1.членски внос;

2. културно-просветна и информационна дейност;

3. субсидия от държавния и общинските бюджети;

4. наеми от движимо и недвижимо имущество;

5. дарения и завещания;

6. други приходи.

**Чл. 26.** (1) Читалищното настоятелство изготвя годишния отчет за приходите и разходите, който се приема от общото събрание.

(2) Отчетът за изразходваните от бюджета средства се представя в общината ежегодно.

**Чл. 27** (1)Председателят на читалището ежегодно в срок до 10 ноември е длъжен да представи на кмета на общината предложение за дейността на читалището през следващата година.

(2) Председателят на читалището представя ежегодно до 31 март пред кмета на общината и общинския съвет доклад за осъществените дейности в изпълнение на програмата и за изразходваните от бюджета средства през предходната година.

**VІ. ГЛАВА ШЕСТА. ПРЕКРАТЯВАНЕ НА ЧИТАЛИЩЕТО.**

**Чл. 28.**(1)Читалището може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд, ако:

1. дейността му противоречи на закона, устава и добрите нрави;

2. имуществото му не се използва според целите и предмета на дейността на читалището;

3. е налице трайна невъзможност читалището да действа или не развива дейност за период от две години;

4. не е учредено по законния ред;

5. е обявено в несъстоятелност.

**Чл. 29.** (1) Разпределянето на останалото след удовлетворяването на кредиторите имущество се решава съгласно този устав, доколкото в закон не е предвидено друго. Ако решение не е било взето до прекратяването, то се взема от ликвидатора на читалището.

(2) Ако не съществуват лица по ал. 1 или ако те не са определяеми, имуществото преминава върху общината по седалището на читалището. Общината е длъжна да използва полученото имущество за дейност, възможно най-близка до целта на прекратеното читалище.

(3) Имуществото по предходните алинеи не може да се разпределя, продава или по какъвто и да било начин да се прехвърля на ликвидатор, назначен извън кръга на лицата по ал. 2, с изключение на дължимото им възнаграждение.

(4) Лицата, придобили имущество в резултат на извършената ликвидация по ал. 1-3, отговарят за задълженията на читалище до размера на придобитото.

**VІІ. ГЛАВА СЕДМА. ЗАКЛЮЧИТЕЛНИ РАЗПОРЕДБИ.**

**Чл. 30.** Читалището има свой кръгъл печат с надпис Народно читалище ,,Христо Ботев – 1940 г. „ гр.Главиница.

**Чл. 31.** Празник на читалището е Втори юни – Денят на Ботев и на загиналите за освобождението на България.

**Чл. 32.** Настоящият устав е изменен и допълнен на основание Законът за народните читалища (изм. Д.В.бр.42 от 05 юни 2009 г.) и е приет на Общо събрание на читалището на 17.05.2010 година.

**Чл. 33**. За всички неуредени в този устав отношения се прилага Законът за народните читалища, Законът за юридическите лица с нестопанска цел и действащите в страната нормативни документи.

С П И С Ъ К

на членовете на читалищното настоятелство при НЧ „ Христо Ботев- 1940 г. ”

гр. Главиница

1.Елена Тодорова Томова

2.Диана Георгиева Йорданова

3.Ради Николов Иванов

4.Марияна Тодорова Василева

5.Диана Дечева Илчева

6.Биляна Димитрова Димова

7.Петър Василев Донев

Проверителна комисия при НЧ „ Христо Ботев – 1940 г. ”

гр. Главиница

1.Тодорка Иванова Спасова

2.Никола Яшков Желев

3.Мария Стоянова Белчева

ДОКЛАД

за осъществените читалищни дейности

Народно читалище “ Христо Ботев – 1940 г.”

гр. Главиница за 2021 година

Уважаеми дами и господа,

Членове на Народно читалище “ Христо Ботев – 1940 г.”

В публичното пространство българското читалище се приема като устойчива културна институция със своята специфична дейност за съхранение и развитие на традиционните цености на нацията ни.

През различните периоди на историческото ни развитие читалището е изпълнявало и изпълнява държавни задачи, независимо от политическата конюктура в страна ни. Няма човек, който по една или друга причина да не се е докоснал до него. Затова този феномен няма аналог.

Като обществена институция днес Народно читалище „ Христо Ботев – 1940 г. ” гр. Главиница се стреми да бъде съвременен център за информация и знания, който предоставя услуги на всички социални и възрастови групи. То е и важен културен институт в града ни, където се стремим да съхраним, опазим и популяризираме книжовното и културно наследство.

Както до сега, така и през 2021 година читалището функционира, съобразено Закона на народните читалища, Устава на НЧ “ Христо Ботев – 1940 г.” и Закона за юридическите лица с нестопанска цел , изпълнявайки целите и дейностите заложени в посочените нормативни документи.

Материалната база е в добро състояние. Сградата е предоставена от Община Главиница за безвъзмездно ползване. Читалището има 50 дка собствена земя, предоставена под наем в ЗКПУ „ Триумф” град Главиница.

Динамичното време, в което живеем, постави пред читалището различни препятствия за изпълнение на нашите дейности.Тук е мястото да отбележа, че всички регулаторни органи като пожарна, РЗИ и ИТ редовно контролираха читалището. В сложната обстановка, свързана с Ковид 19 спряха да функционират самодейните колективи. Читалището се стремеше да работи, макар и всички наложени здравни мерки. Детски танцов състав „ Ритъм – Главиница ” работи шест месеца и Групата за художествено слово работи м. ноември и декември при строго спазване на противоепидемичните мерки.

Действителните членове на читалището за 2021 година са 161.

През отчетната година настоятелството като изпълнителен орган на свои заседания, разглежда проблеми и взема решения относно дейността на читалището.Със своята дейност то работеше както за изпълнението на работния календарен план, Програмата за дейността на читалището, така и контролираше, вземаше решения по възникнали през този период проблеми и задачи.

Читалището се стремеше да поддържа съвместната работа с общинското ръководство, учители и ученици на СУ “ Васил Левски “ и учителския колектив на ЦДГ “ Св. Св. Кирил и Методий “.

- 2 –

За осигуряване на широка информираност работим съвместно с РЕКИЦ

“ Читалища “ и Регионална библиотека “ Партений Павлович “ гр. Силистра. От своя страна те ни оказват методическа и експертно-консултантска дейност.

За изминалата година методист от Регионалната библиотека проведе обучение на библиотекаря на терен, на тема обработване на книжния фонд.

Библиотеката към НЧ “ Христо Ботев – 1940 г. “ е разположена в добре поддържана база. Тя е единственият местен информационен център, предоставящ всякакъв вид информация на своите ползватели. По Програма

“ Глобални библиотеки - България “ на Министреството на културата библиотеката ни се превърна в модерен информационен център, в средище за общуване, в територия на духа, културата, модерността и социалния живот. Реализирането на този проект осигури възможност на повече хора от града и общината да задоволяват своите интереси и потребности от информация. Хора от всички възрасти се социализират, общуват помежду си.

Книжния фонд на библиотеката надхвърля 11 926 броя библиотечни единици, а броят на обслужваните читатели е над 85. Заетите библиотечни документи са – 2 505. Стремим се фондът да се обновява непрекъснато с подходящи заглавия и теми за читателите от всички възрасти – деца, ученици, студенти и възрастни. Дарените книги за 2021 година са 13 тома.

Новите книги за 2021 са 55 тома закупени със средства от бюджета на читалището. Ученици от ПИГ на СУ “ Васил Левски ” гр. Главиница използват безплатния достъп от интернет за материали по учебния процес.

Друга насока в работата на библиотеката за привличане на читатели са културно-масовите прояви:

- по повод 148 години от гибелта на Васил Левски – деца от ДГ „ Св. Св. Кирил и Методий ” гр. Главиница бяха на посещение в библиотеката;

- работилница на Баба Марта - „ Как да си направим мартеница ” легенда за мартеницата с участието на ученици от 2 и 3 класове на СУ „ Васил Левски ”;

- „ Маратон на четенето „ с участието на ученици от втори клас на СУ;

- „ Няма по-верен приятел от книгата” 23.04. Световен ден на книгата и авторското право;

- „ Вече мога да чета ” – ежегодна инициатива с първи клас на СУ „ Васил Левски ”;

- „ Ние вече сме читатели”.

Приоритет в работата на читалището винаги е била работата с деца. Целта е да се затвърдят у подрастващите навици за четене. Проведено бе състезание “ Най-добър четец ” четене на басни с ученици от начален курс на СУ „ Васил Левски ”.

По повод 148 години от обесването на Васил Левски, съвместно със СУ

“ Васил Левски ” организирахме поклонение пред бюст – паметника на Апостола.

- 3 –

Читалището участва в организирания Областен конкурс за изработване на „ Мартеница гигант ” в два варианта – виртуален и действителен.

В действителен вариант – представихме 4 броя мартеници, които бяха уредени в благотворителна изложба от организаторите.

По повод националния празник на РБългария съвместно с Община Главиница организирахме поклонение пред бюст-паметника на Васил Левски.

24 май Ден на славянската писменост и култура – съвместно с Общината и СУ „ Васил Левски ” проведохме церемония по връчване награди на изявени учители и ученици.

Девети май – Ден на победата и Ден на Европа. Изразихме своята признателност към загиналите с поднасяне на венци и цветя на паметната плоча на загиналите в Отечествената война.

Съвместно с Църковното настоятелство организирахме църковния празник „ Свети дух ”.

Традиция стана провеждането на рисунка на асфалт с учениците от начален курс на СУ „ Васил Левски ” по повод 21.09 - Световния ден на мира.

Въпреки трудностите, настоятелството и екипът на читалището се стремеше да промени стила на работа според изискванията на Министреството на здравеопазването. За Първи ноември – Ден на народните будители и Коледа, децата от групата по художествено слово представиха стихотворения онлайн.

Като основни цели в своята бъдеща работа читалищното настоятелство определя:

- търсенето и получаването на информация за проекти;

- практическо обучение на читалищните кадри;

- формирането на нов тип управленски умения;

- разработка, защита и реализация на проекти, съвместно с общинското ръководство;

- модернизиране на библиотеката като културен информационен център за местната общност;

- привличане на общността в дейността на читалището за съхраняване, развитие и обогатяване на българските традиции и духовни ценности.

Новите идеи и подходи ще бъдат стимул и тласък към развиването на ново българско читалище. Чрез своята дейност читалищното настоятелство ще се стреми то да се превърне в своеобразна демократична форма на гражданското общество, която за в бъдеще ще играе все по-голяма и активна роля , защото то ще е естествения помощник на общината в развитието на обществото.

**П Р Е Д Л О Ж Е Н И Я**

**ЗА ДЕЙНОСТТА**

**НА НАРОДНО ЧИТАЛИЩЕ**

**„ ХРИСТО БОТЕВ – 1940 г. ”**

**гр. ГЛАВИНИЦА**

**2022 година**

-1-

**ВЪВЕДЕНИЕ:**

Годишната програма за развитие на читалищната дейност през 2022 година е съобразена с изискванията на чл.26 а, ал.2 от Закона за народоните читалища. Изготвянето на Програмата за развитие на читалищната дейност през 2022 година цели обединяване на усилията за развитие и утвърждаване на читалището като важна обществена институция, градяща културната идентичност на град Главиница.

Тя обобщава най – важните моменти в работата на читалището, приоритети, цели и задачи, които ще спомогнат за укрепването, модернизирането и развитието му в общодостъпно и желано място за местната общност. Ще се работи за създаване на условия за превръщането на институцията в информационно – образователен център, утвърждаващ ценностите на гражданското общество.

**АНАЛИЗ НА СЪСТОЯНИЕТО НА ЧИТАЛИЩЕТО:**

На територията на град Главиница функционира само Народно читалище

„ Христо Ботев – 1940 г.” . Читалището има изключително значение за укрепване, популяризиране и развитие на българската идентичност, култура и духовни ценности. Основа в работата е утвърждаване ролята и значението му в развитието на местните общности, увеличаване на обществената значимост на читалището като фактор за местно културно, образователно и информационно развитие. Читалището е институция, която е неизменна в облика на страната – и когато се представя българсската национална традиция и идентичност, и когато се чертае стратегията за бъдещо развитие.

Сградата, в която се намира читалището е общинска собственост предоставена от Община Главиница за безвъзмездно ползване.

Читалището сътрудничи с:

* Община Главиница;
* СУ „ Васил Левски ”;
* ДГ „ Св. Св. Кирил и Методий ”;
* Клуб на пенсионера;
* Читалища от община Главиница;
* Бизнесмени и стопански организации.

Читалището има кадрови ресур с дългогодишен стаж в сферата на читалищната дейност.

Разполага с компютри и офис техника. В него се намира една от най-големите библиотеки в общината с най – голям библиотечен фонд.

**СТРАТЕГИЧЕСКИ ЦЕЛИ :**

* Подкрепа и насърчаване на любителското творчество;
* Подпомагане на традиционните читалищни дейности и търсене на нови съвременни форми за тяхното развитие и предаване на поколенията;
* Създаване на условия за развитие и утвърждаване на библиотеката при читалището, като съвременен център за ефективно библиотечно – информационно обслужване на широк кръг потребители;
* Формиране на читалището като място за общуване и контакти, реализиране на успешни социални практики и дарителски акции, повишаване на ролята на читалището за социална и културна интеграция на различни социални общности;
* Разширяване възможностите на читалището за осигуряване на продължаващо образование, личностна реализация и нови нива на компетентност;

-2-

* Участие в местното самоуправление и в процесите на развитие на гражданското общество, участие в разработването на местни стратегии и превръщане на читалището във фактор на обществен диалог и обществен форум;
* Засилване интереса на хората към историческото минало на родния край.

**ДЕЙНОСТИ ЗА РЕАЛИЗИРАНЕ НА ПРОГРАМАТА :**

**Библиотечна дейност**

Библиотечната дейност е една от основните дейности за читалището, като културна институция. Работата на библиотеката ще бъде насочена към :

* Превръщането на библиотеката в съвременен обществен информационен център, полезен партньор и ефективен участник в процесите на информационно осигуряване на гражданите;
* Попълване и обогатяване на библиотечните фондове с нови и интересни заглавия от различни области на знанието;
* Участие в проекти на Министерството на културата за попълване на книжния фонд ;
* Популяризирането на книгата и четенето на хартиен носител, включване на библиотеката в седмицата на детската книга, разширяване на инициативата „ Маратон на четенето” в кампанията „ Голямото четене”;
* Провеждане превърналите се в традиция срещи „ На гости на библиотеката”;
* Открити уроци с ученици по история и литература;
* „ Вече мога да чета ” – ритуал за приемане първокласниците за читатели на библиотеката;
* Пълноценно използване на възможностите на Фондация „ Глоб@лни библиотеки – България ”. Предоставяне на безплатни услуги и информация на местната общност чрез интернет;
* Експониране на изложби и кътове с литература, витрини;

**Любителско художествено творчество**

Съществена част от дейността на читалището е грижата за разширяване и развитие на любителското художествено творчество.

Отделя се голямо внимание на нематериалното културно наследство и запазване на традициите и обичаите на региона. За целта нематериалното културно богатство се популяризира чрез провеждане на утвърдените празници и прояви, чийто организатор е читалището. Опазването на нематериалното културно наследство / песни, танци, поговорки, мелодии, фотоси иматериали / изискват постоянство и много труд за издирване, опазване и популяризиране историята на родния край и краеведската дейност.

Художествено – творческата дейност в читалището цели запазване и развитие на традиционните ценности на българския народ, съхранение на обичаите и традициите. Чрез тази дейност читалището ще работи за привличане на младите хора и ученици към читалищните самодейни колективи, както и за осмисляне свободното време на учениците през лятната ваканция. С изявите на читалището ще се работи за развитие и обогатяване на културния живот в града ни, за утвърждаване на националното самосъзнание и съхранение богатството на културата.Читалището ще популяризира града ни в регионални, национални и международни фестивали.

Направления за работа за творчески сезон 2021/2022 година са следните:

* Фолклорна група „ Иглика ”;
* Фолклорна група „ Славей ”;

-3-

* Вокална група „ Мъжка песен”
* Смесена формация;
* Детски танцов състав „ Ритъм – Главиница ”;
* Група за художествено слово

За осъществяване на целите Народно читалище „ Христо Ботев – 1940 г. ” гр. Главиница изготвя календарен план, който отразява поетите ангажименти за организирането на културния живот в град Главиница, изявата и развитието на собствения творчески потенциал, координирането и подпомагането на инициативи на други организации, както и дейности по формиране и задоволяване на културните потребности на общността, съобразени с противоепидемичните мерки в страната.

Неразделна част от предложенията за дейността е Приложение № 1 – календарен план на Народно читалище „ Христо Ботев – 1940 г.” за 2022 година.

**К А Л Е Н Д А Р Е Н П Л А Н**

**Н А Р О Д Н О Ч И Т А Л И Щ Е**

**„Х Р И С Т О Б О Т Е В - 1940 г.”**

**гр. ГЛАВИНИЦА**

**ЗА КУЛТУРНИ СЪБИТИЯ И ИЗЯВИ С НАЦИОНАЛНО, РЕГИОНАЛНО И МЕСТНО ЗНАЧЕНИЕ**

**2022 година**

**КУЛТУРНИ СЪБИТИЯ И ПРОЯВИ С**

**НАЦИОНАЛНО ЗНАЧЕНИЕ**

|  |  |  |  |
| --- | --- | --- | --- |
| Дата | Събитие | Организатор | Място на провеждане |
| 02.03. | Тържествен концерт по случай Националния празник на РБългария – Трети март | Чит.секретар 0893649666  ОКМР  nchhristobotev@abv.bg | Киносалона на читалището |
| 01.04 -08.04 | Седмица на детската книга и изкуствата за деца:  - „ Деца четат на деца ” – традиционно четене на български народни приказки;  - „ В света на книгите ” – запознаване с библиотечния фонд;  - „ На гости на библиотеката” – традиционни срещи | Библиотекар 0883383642  [natali.65@abv.bg](mailto:natali.65@abv.bg) | Библиотека  Библиотека  Библиотека |
| 23.04. | Световен ден на книгата и авторското право  - „ Маратон на чететено” с читатели от различни възрасти | Библиотекар  0883383642  natali.65@abv.bg | Библиотека |
| 11.05. | Ден на библиотекаря  - „ Ние вече сме читатели ”  посрещане на първокласниците в библиотеката. | Библиотекар  0883383642  natali.65@abv.bg | Библиотека |
| 24.05. | Тържествена церемония по случай 24 май – Ден на славянската писменост и на българската просвета и култура | Община Главиница,  СУ „ Васил Левски ”  НЧ “ Хр. Ботев- 1940 г.”  nchhristobotev@abv.bg | Форума до читалището |
| юни | Участие на самодейните състави в Международни и Национални фолклорни събори | Чит.секретар 0893649666  ОКМР  nchhristobotev@abv.bg |  |
| 02.06. | Ден на Ботев и загиналите за освобождението на България. Поклонение пред паметника | Чит.секретар  0893649666  ОКМР  nchhristobotev@abv.bg | Пред сградата на читалището |
| 06.09. | 137 години от Съединението на Княжество България с Източна Румелия. Поднасяне на венци и цветя. | Община Главиница  Чит.секретар  0893649666  ОКМР  nchhristobotev@abv.bg | Бюст-паметника на Левски |
| 21.09. | Световен ден на мира. Рисунка на асфалт с деца от начален курс на СУ „ В. Левски ” | Библиотекар  0883383642  natali.65@abv.bg  ОКМР | Училищният двор |
| 22.09. | 114 години Независими и горди. Презентация. | Библиотекар  0883383642  natali.65@abv.bg | БИЦ |
| 21-25.10 | **Национална седмица на четенето**  - „ Аз чета с мама”  - „ Най – добър четец” | Библиотекар  0883383642  natali.65@abv.bg | Библиотеката |
| 01.11. | „ Памет българска „ – за будителите родни, българина китка свива.  Полагане на венци и цветя пред бюст – паметника на Васил Левски в знак на признателност към делото на народните будители. | Чит.секретар  0893649666  ОКМР  nchhristobotev@abv.bg | БИЦ  Пред Бюст – паметника на Левски |
| 01.12. | Ден за борба против СПИН – беседа с представители от БЧК Силистра | Чит.секретар  0893649666  ОКМР  nchhristobotev@abv.bg | Читалището |

**КУЛТУРНИ СЪБИТИЯ С РЕГИОНАЛНО ЗНАЧЕНИЕ**

м. СЕПТЕМВРИ 2022 г.

Национален фестивал на старата градска песен

„ Дунавски спомени ” Силистра – участие на Вокална група „ Мъжка песен ” при НЧ „ Христо Ботев – 1940 г. ”

**КУЛТУРНИ ПРОЯВИ С ОБЩИНСКО ЗНАЧЕНИЕ**

м. АПРИЛ

Традиционен общински преглед на читалищните фолклорни състави. Организатор – Община Главиница.

**ЧЕСТВАНИЯ НА КРЪГЛИ И ЗНАЧИМИ ГОДИШНИНИ НА РАЖДАНЕ И КОНЧИНА НА ВИДНИ ПИСАТЕЛИ И ПОЕТИ**

**м. януари 2022 г.**

* 02.01 – 100 години от рождението на Блага Димитрова – българска писателка, поетеса, литературен критик /1922 - 2003/;

м. февруари 2022 г.

* 28.02 – 115 години от рождението на Емилиян Станев – български писател / 1907 – 1979 г./

**м. март 2022 г.**

* 28.03 – 135 години от рождението на Димчо Дебелянов – български поет, автор на лирични и сатирични стихотворения / 1887- 1916 г./

**м. април 2022 г.**

* 25.04 – 60 години от рождението на Петя Дубарова – българска поетеса / 1962 – 1979 г./

**м.юли 2022 г.**

* 18.07 – 185 години от рождението на Васил Иванов Кунчев – Левски – български национален герой, идеолог и организатор на българската национална революция / 1837 – 1873 г./
* 18.07 – 145 години от рождението на Елин Пелин / Димитър Стоянов / - български писател, наричан „ певец на българското село” / 1877 – 1949 г./

**м. август 2022 г.**

* 21.08. – 120 години от рождението на Ангел Каралийчев – български писател, преводач, автор на разкази и книги за деца

/ 1902 – 1972 /;

**м. септември 2022 г.**

* 01.09. – 200 години от рождението на Добри Чинтулов – български поет, композитор, педагог и културно-просветен деец /1822 – 1886/;

**м. ноември 2022 г.**

* 01.11 – 100 години от обявяването на Деня на народните будители – общобългарски празник, ознаменуващ делото на българските просветители, книжовници и революционери;
* 02.11. – 125 години от рождението на Асен Разцветников – български поет, писател и преводач / 1897 – 1951г. /.
* 14.11 – 115 години от рождението на Астрид Линдгрен – шведски детсдки писател / 1907 – 2002 г./
* 17.11 – 195 години от рождението на Петко Рачев Славейков – български поет, преводач, фолклорист, общественик и публицист

/ 1827 – 1895 г./

**КУЛТУРНИ СЪБИТИЯ С МЕСТНО ЗНАЧЕНИЕ**

|  |  |  |  |
| --- | --- | --- | --- |
| Дата | Събитие | Организатор | Място на провеждане |
| 06.01. | Христо Ботев –174 години от рождението.  „ Героят, който даде всичко на България”. | Библиотекар  0883383642  natali.65@abv.bg | Библиотека  БИЦ |
| 21.01. | Ден на родилната помощ. Общоградско тържество.  Извършва се ритуал -  измиване ръцете на акушерката. | Чит.секретар  0893649666  ОКМР  nchhristobotev@abv.bg | Сватбения салон |
| 14.02. | Ден на лозарите, винарите и градинарите – ритуал зарязване на лозята. | Община Главиница  Чит.секретар  0893649666  nchhristobotev@abv.bg  ОКМР | Пред сградата на читалището |
| 19.02. | 149 години от обесването на В.Левски. | СУ ”Васил Левски ”  Чит.секретар  0893649666  ОКМР  nchhristobotev@abv.bg | Киносалона на читалището |
| 20.02.  01.03. | Български традиции и обичаи за Баба Марта. Изработване на мартеници. Подаряване на мартеници . | Чит.секретар  Библиотекар  ОКМР  nchhristobotev@abv.bg | Читалището |
| 01.03. | Ден на любителското творчество – Ден на самодееца. | Чит.секретар  nchhristobotev@abv.bg ОКМР |  |
| 01.03. | “ Славим тебе, Свобода ” – поклонение и рецитал пред бюст – паметника на Левски по повод Трети март | Чит.секретар,  Библиотекар  ОКМР |  |
| 15- 25. 04 | Пролетни празници – Лазаровден, Цветница и Великден – съхраняване и предаване на ритуалите | Чит.секретар  Библиотекар  ОКМР  nchhristobotev@abv.bg | Фоаето на читалището |
| 09.05. | Ден на Европа. Ден на победата – поклонение пред паметната плоча на загиналите в Отечествената война | Чит.секретар  0893649666  ОКМР  nchhristobotev@abv.bg | Пред паметната плоча на загиналите в Отечествената война |
| 06.06. | „ Свети дух ” църковен празник. Курбан за здраве и благоденствие | Църковно настоятелство  Чит.секретар  ОКМР  nchhristobotev@abv.bg | Църковен храм |
| 24.06. | Магическата сила на Еньовден – празник на билките, Слънцето и фармацията. | Чит.секретар  ОКМР  nchhristobotev@abv.bg |  |
| 17.07. | 185 години от рождението на Апостола. Поклонение пред Бюст-паметника на Апостола. | Библиотекар  0883383642  natali.65@abv.bg  ОКМР | Пред Бюст-паметника на Апостола |
| 26.10. | Традиционни есенни празници  “ Главиница – 2022 “  ДИМИТРОВДЕН  - тържествена сесия;  - театрална постановка за жителите и гостите на града;  - традиционен мотокрос;  - водосвет за здраве и благоденствие;  - празнично хоро | Община Главиница  НЧ”Хр.Ботев – 1940 г.”  nchhristobotev@abv.bg |  |
| 01.11. | Откриване на творческия сезон със самодейните колективи към читалището. | Чит.секретар  0893649666  ОКМР  nchhristobotev@abv.bg | Читалище |
| 08.12. | Запалване на коледната елха и коледните светлини в  гр. Главиница | Община Главиница  Чит.секретар  ОКМР  nchhristobotev@abv.bg | Пред сградата на Общината |

Забележка: Календарания план е отворен и подлежи на допълнения.

**Изпълнението на планираните дейности ще бъде съобразено с противоепидемичните мерки в страната към датата на провеждане.**